Ehdotus NEUVOSTON DIREKTIIVI energiatehokkuudesta annetun direktiivin 2012/27/EU mukauttamisesta Kroatian liittymisen johdosta /* COM/2013/0113 final - 2013/0068 (NLE) */





PERUSTELUT 1. EHDOTUKSEN ASIAYHTEYS Tämä ehdotus neuvoston direktiiviksi energiatehokkuudesta annetun direktiivin 2012/27/EU mukauttamisesta on välttämätön, koska Kroatian tasavallan liittyminen Euroopan unioniin lähestyy. Kaikki EU:n jäsenvaltiot ja Kroatian tasavalta allekirjoittivat sopimuksen Kroatian tasavallan liittymisestä Euroopan unioniin[1] Brysselissä 9. joulukuuta 2011. Liittymissopimuksen 3 artiklan 3 kohdan mukaan se tulee voimaan 1. heinäkuuta 2013, jos kaikki ratifioimiskirjat on talletettu ennen kyseistä päivää. Liittymissopimuksen 3 artiklan 4 kohdan mukaan unionin toimielimet voivat ennen liittymistä hyväksyä muun muassa Kroatian tasavallan liittymisehdoista tehdyn asiakirjan[2] 50 artiklassa tarkoitetut toimenpiteet. Nämä toimenpiteet tulevat voimaan vasta liittymissopimuksen voimaantulopäivänä ja vain, jos liittymissopimus tulee voimaan. Liittymisasiakirjan 50 artiklassa määrätään, että jos toimielinten ennen liittymistä antamia säädöksiä on mukautettava liittymisen johdosta ja jos tarvittavista mukautuksista ei ole määrätty liittymisasiakirjassa tai sen liitteissä, neuvosto tai komissio (jos komissio on antanut alkuperäisen säädöksen) hyväksyy tätä varten tarvittavat säädökset. Tämä ehdotus koskee energiatehokkuudesta 25 päivänä lokakuuta 2012 annettua Euroopan parlamentin ja neuvoston direktiiviä 2012/27/EU, johon on tehtävä teknisiä mukautuksia Kroatian liittymisen johdosta. Energiatehokkuusdirektiivissä esitetyt vuotta 2020 koskevat energiankulutuksen määrät kattavat EU:n 27 jäsenvaltiota. Kroatian liittymisen vuoksi energiankulutuksen määriä päivitetään kattamaan 28 jäsenvaltiota. Tätä voidaan pitää teknisenä mukautuksena, koska muutos perustuu aiemmin käytettyihin energiamalleihin sisältyneisiin määriin. Tämä ehdotus ei ole osa ehdotuspakettia COM(2013) 51 – COM(2013) 63, jonka komissio toimitti neuvostolle 8. helmikuuta 2013. Ehdotuspaketti COM(2013) 51 – COM(2013) 63 kattoi ainoastaan EU:n säännöstöön tehtävät tekniset mukautukset, jotka julkaistiin Euroopan unionin virallisessa lehdessä viimeistään syyskuun 1. päivänä 2012. Direktiivissä 2012/27/EU[3] edellytetään, että jäsenvaltiot asettavat kansalliset ohjeelliset energiatehokkuustavoitteet ottaen huomioon unionin vuoden 2020 energiankulutuksen enimmäismäärän[4]. Kroatian liittymisen vuoksi on tarpeen mukauttaa teknisesti vuodelle 2020 ennustettua Euroopan unionin energiankulutusta, jotta se vastaa 28 jäsenvaltion unionia. Vuonna 2007 laadittujen ennusteiden mukaan vuonna 2020 primäärienergian kulutus EU:n 27 jäsenvaltiossa on 1 842 miljoonaa öljytonnia vastaava energiamäärä (Mtoe). Samojen ennusteiden mukaan primäärienergian kulutus on 1 853 Mtoe vuonna 2020, kun EU:ssa on Kroatia mukaan lukien 28 jäsenvaltiota. Tavoitteena oleva 20 prosentin vähennys merkitsee 1 483 Mtoe:n kulutusta vuonna 2020 eli 370 Mtoe:n vähennystä ennusteisiin verrattuna. Tämä pelkästään tekninen mukautus on tarpeen, jotta direktiiviä 2012/27/EU voidaan soveltaa Kroatiaan. 2. SIDOSRYHMIEN KUULEMISTEN JA VAIKUTUSTENARVIOINTIEN TULOKSET Koska tämä ehdotus on luonteeltaan pelkästään tekninen, eikä siihen liity mitään poliittisia valintoja, asianomaisten kuuleminen ja vaikutustenarvioinnit ovat tarpeettomia. 3. EHDOTUKSEN OIKEUDELLISET NÄKÖKOHDAT Ehdotuksen oikeusperusta on Kroatian tasavallan liittymisehdoista tehdyn asiakirjan 50 artikla. Toissijaisuus- ja suhteellisuusperiaatteet toteutuvat ehdotuksessa täysimääräisesti. Unionin toimia tarvitaan toissijaisuusperiaatteen mukaisesti (SEU-sopimuksen 5 artiklan 3 kohta), koska ehdotuksessa on kyse teknisistä mukautuksista unionin säädöksiin. Ehdotus on suhteellisuusperiaatteen mukainen (SEU-sopimuksen 5 artiklan 4 kohta), koska siinä ei ylitetä sitä, mikä on tarpeen tavoitteen saavuttamiseksi. 4. TALOUSARVIOVAIKUTUKSET Ehdotuksella ei ole vaikutuksia talousarvioon. 2013/0068 (NLE) Ehdotus NEUVOSTON DIREKTIIVI energiatehokkuudesta annetun direktiivin 2012/27/EU mukauttamisesta Kroatian liittymisen johdosta (ETA:n kannalta merkityksellinen teksti) EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen, ottaa huomioon Kroatian tasavallan liittymissopimuksen ja erityisesti sen 3 artiklan 4 kohdan, ottaa huomioon Kroatian tasavallan liittymisasiakirjan ja erityisesti sen 50 artiklan, ottaa huomioon komission ehdotuksen, sekä katsoo seuraavaa: (1) Liittymisasiakirjan 50 artiklassa määrätään, että jos toimielinten ennen liittymistä antamia säädöksiä on mukautettava liittymisen johdosta ja jos tarvittavista mukautuksista ei ole määrätty liittymisasiakirjassa tai sen liitteissä, neuvosto hyväksyy määräenemmistöllä komission ehdotuksesta tätä varten tarvittavat säädökset, jos komissio ei ole antanut alkuperäistä säädöstä. (2) Energiatehokkuudesta, direktiivien 2009/125/EY ja 2010/30/EU muuttamisesta sekä direktiivien 2004/8/EY ja 2006/32/EY kumoamisesta 25 päivänä lokakuuta 2012 annetussa Euroopan parlamentin ja neuvoston direktiivissä 2012/27/EU[5] edellytetään, että jäsenvaltiot asettavat kansalliset ohjeelliset energiatehokkuustavoitteet ottaen huomioon unionin vuoden 2020 energiankulutuksen enimmäismäärän Euroopan unionissa[6]. (3) Kroatian liittymisen vuoksi on tarpeen mukauttaa teknisesti vuodelle 2020 ennustettua Euroopan unionin energiankulutusta, jotta se vastaa 28 jäsenvaltion unionia. Vuonna 2007 laadittujen ennusteiden mukaan vuonna 2020 primäärienergian kulutus EU:n 27 jäsenvaltiossa on 1 842 miljoonaa öljytonnia vastaava energiamäärä (Mtoe). Samojen ennusteiden mukaan primäärienergian kulutus on 1 853 Mtoe vuonna 2020, kun EU:ssa on Kroatia mukaan lukien 28 jäsenvaltiota. Tavoitteena oleva 20 prosentin vähennys merkitsee 1 483 Mtoe:n kulutusta vuonna 2020 eli 370 Mtoe:n vähennystä ennusteisiin verrattuna. Tämä tekninen mukautus on tarpeen, jotta direktiiviä 2012/27/EU voidaan soveltaa Kroatiaan. (4) Sen vuoksi direktiiviä 2012/27/EU olisi muutettava, ON HYVÄKSYNYT TÄMÄN DIREKTIIVIN: 1 artikla Muutetaan direktiivi 2012/27/EU liitteen mukaisesti. 2 artikla 1. Liitteessä esitetyt mukautukset eivät vaikuta direktiivin 2012/27/EU 28 artiklassa säädettyyn määräaikaan. 3 artikla Tämä direktiivi tulee voimaan Kroatian tasavallan liittymissopimuksen voimaantulopäivänä edellyttäen, että liittymissopimus tulee voimaan. 4 artikla Tämä direktiivi on osoitettu kaikille jäsenvaltioille. Tehty Brysselissä Neuvoston puolesta Puheenjohtaja LIITE ENERGIA 32012L0027: EUROOPAN PARLAMENTIN JA NEUVOSTON DIREKTIIVI 2012/27/EU, annettu 25 päivänä lokakuuta 2012, energiatehokkuudesta, direktiivien 2009/125/EY ja 2010/30/EU muuttamisesta sekä direktiivien 2004/8/EY ja 2006/32/EY kumoamisesta (EUVL L 315, 14.11.2012, s. 1): a) Korvataan 3 artiklan 1 kohdan a alakohta seuraavasti: ”se, että unionin vuoden 2020 energiankulutus saa olla korkeintaan 1 483 Mtoe primäärienergiaa tai korkeintaan 1 086 Mtoe loppuenergiaa;” b) Korvataan 3 artiklan 2 kohta seuraavasti: ”Viimeistään 30 päivänä kesäkuuta 2014 komissio arvioi saavutettua edistymistä ja sitä, onko todennäköistä, että unioni saavuttaa energiankulutuksen tason, joka on korkeintaan 1 483 Mtoe primäärienergiaa ja/tai korkeintaan 1 086 Mtoe loppuenergiaa vuonna 2020.” c) Korvataan 3 artiklan 3 kohdan d alakohta seuraavasti: ”vertaa a–c alakohdan mukaisia tuloksia energiankulutuksen määrään, joka tarvittaisiin, jotta energiankulutuksen taso olisi korkeintaan 1 483 Mtoe primäärienergiaa ja/tai korkeintaan 1 086 Mtoe loppuenergiaa vuonna 2020.” [1] EUVL L 112, 24.4.2012, s. 10. [2] EUVL L 112, 24.4.2012, s. 21. [3] EUVL L 315, 14.11.2012, s. 1. [4] Direktiivin 2012/27/EU 3 artiklan 1 kohdan a alakohta. [5] EUVL L 315, 14.11.2012, s. 1. [6] Direktiivin 2012/27/EU 3 artiklan 1 kohdan a alakohta.